KOMISSION KERTOMUS EUROOPAN PARLAMENTILLE JA NEUVOSTOLLE

imeväisille ja pikkulapsille tarkoitetuista ruoista, erityisiin lääkinnällisiin tarkoituksiin tarkoitetuista elintarvikkeista ja painonhallintaan tarkoitetuista ruokavalionkorvikkeista annetun asetuksen (EU) N:o 609/2013 mukaisesti komissiolle siirretyn säädösvallan käyttämisestä

1.Johdanto ja oikeusperusta

Tämän kertomuksen tarkoituksena on täyttää vaatimus, joka on asetettu komissiolle imeväisille ja pikkulapsille tarkoitetuista ruoista, erityisiin lääkinnällisiin tarkoituksiin tarkoitetuista elintarvikkeista ja painonhallintaan tarkoitetuista ruokavalionkorvikkeista 12. kesäkuuta 2013 annetun Euroopan parlamentin ja neuvoston asetuksen (EU) N:o 609/2013, jäljempänä ’erityisruokavaliovalmisteasetus’, 18 artiklan 2 kohdassa. Erityisruokavaliovalmisteasetuksen 18 artiklan 2 kohdassa edellytetään, että komissio esittää Euroopan parlamentille ja neuvostolle kertomuksen komissiolle kyseisellä asetuksella siirretyn säädösvallan käyttämisestä. Kertomus on laadittava viimeistään yhdeksän kuukautta ennen 19. heinäkuuta 2013 käynnistyvän viiden vuoden pituisen kauden päättymistä. Säädösvallan siirtoa jatketaan ilman eri toimenpiteitä samanpituisiksi kausiksi, jollei Euroopan parlamentti tai neuvosto vastusta tällaista jatkamista viimeistään kolme kuukautta ennen kunkin kauden päättymistä.

2.Siirretyn säädösvallan käyttäminen

Erityisruokavaliovalmisteasetuksen 18 artiklan 2 kohdassa siirretään komissiolle valtaa antaa kyseisen asetuksen 11 artiklassa, 15 artiklan 6 kohdassa ja 16 artiklan 1 kohdassa tarkoitettuja delegoituja säädöksiä.

2.1. Erityisruokavaliovalmisteasetuksen 11 artiklassa komission edellytetään vahvistavan delegoiduilla säädöksillä seuraavia elintarvikeryhmiä koskevat erityisvaatimukset; äidinmaidonkorvikkeet ja vieroitusvalmisteet; viljapohjaiset valmisruoat ja lastenruoat; erityisiin lääkinnällisiin tarkoituksiin tarkoitetut elintarvikkeet; painonhallintaan tarkoitetut ruokavalionkorvikkeet. Komissio on asetuksen voimaantulon jälkeen antanut neljä tällaista delegoitua säädöstä:

a)Komission delegoitu asetus (EU) 2016/127, joka koskee erityisruokavaliovalmisteasetuksen täydentämistä äidinmaidonkorvikkeiden ja vieroitusvalmisteiden koostumusta ja niistä annettavia tietoja koskevien erityisvaatimusten sekä imeväisten ja pikkulasten ravitsemisesta annettavia tietoja koskevien vaatimusten osalta.

Tämä säädös annettiin 25. syyskuuta 2015 äidinmaidonkorvikkeita ja vieroitusvalmisteita koskevien vaatimusten saattamiseksi ajan tasalle viimeisimmän tieteellisen näytön pohjalta.

Sillä siirrettiin äidinmaidonkorvikkeista ja vieroitusvalmisteista annetun direktiivin 2006/141/EY voimassa olevat säännöt osaksi erityisruokavaliovalmisteasetuksen muodostamia puitteita ja saatettiin ne ajan tasalle seuraavasti:

Koostumuksen osalta direktiiviin 2006/141/EY nähden tehdyt muutokset liittyvät lähinnä tiettyjen makroravinteiden ja mikroravinteiden määriin viimeisimmän tieteellisen näytön perusteella.

Merkintöjen osalta tehtiin joitakin muutoksia lähinnä sen vuoksi, että varmistettaisiin johdonmukaisuus elintarviketietojen antamisesta kuluttajille 25. lokakuuta 2011 annetun Euroopan parlamentin ja neuvoston asetuksen (EU) N:o 1169/2011, jäljempänä ’elintarviketietoasetus’, horisontaalisten sääntöjen kanssa ottaen huomioon tuotteiden erityispiirteet. Äidinmaidonkorvikkeiden ravitsemus- ja terveysväitteitä koskevia sääntöjä päivitettiin ottaen huomioon tuoreimmat tieteelliset lausunnot. Ilmoitusmenettely säilytettiin äidinmaidonkorvikkeiden kohdalla ja sitä laajennettiin joissain tapauksissa vieroitusvalmisteisiin.